Helen Cilliers - Wikipedia
Helen Cilliers (11 September 1929 - 18 Julie 1996) was 'n onderwyser en Afrikaanse skrywer en dramaturg.
Helena Claudina Watson is op 11 September 1929 op Brandfort in die Vrystaat gebore. Haar skoolopleiding ontvang sy aan verskeie skole en sy matrikuleer dan aan die Hoërskool Sentraal, Bloemfontein. Hierna studeer sy verder aan die Universiteit van die Oranje-Vrystaat, waar sy 'n M.A.-graad in Engels behaal. Sy is Engelsonderwyseres aan verskeie skole in Bloemfontein, insluitende die Hoërskole Sentraal , J.B.M. Hertzog en die President Steyn, nadat sy ook vir 'n ruk in Zambië skoolgehou het. Op 31 Desember 1963 is sy getroud met Stoffel Cilliers, self 'n skrywer en voorsitter van die Bloemfonteinse Skrywersvereniging, waarvan sy ook 'n lid is. Die egpaar het drie kinders, Lalien, George en Jan-Chris. Sy is op Dinsdag 18 Julie 1996 in die Hydromed-hospitaal in Bloemfontein oorlede. Aanvanklik is sy in die hospitaal opgeneem nadat sy geval en haar heup gebreek het, maar sy is vermoedelik dood weens 'n longembolisme.
Verskeie van haar kortverhale verskyn in tydskrifte soos Huisgenoot, Rooi Rose en Sarie. Vyf van haar vervolgverhale word in tydskrifte gepubliseer en almal word later in boekvorm uitgegee. Meer as sestig van haar kortverhale, sketse en essays word gepubliseer of oor die radio uitgesaai. Sarie gee erkenning aan die gewildheid van een van haar verhale wat so gewild was dat dit die sirkulasie van die tydskrif opgestoot het, deur haar na Kaapstad te vlieg om haar te onthaal. Haar kortverhaal "Slak op die stoep" word opgeneem in die versamelbundels "Treffertekste" en "Voetpad" en 'n verhaal van haar word opgeneem in "Huisgenoot se mooiste verhale".
Vyf van haar vervolgverhale word later in boekvorm uitgee. "'n Holte vir die voet" is die nie-sentimentele liefdesverhaal van 'n onderwyseres en een van haar matriekleerlinge. "Cornelius" word aanvanklik in Rooi Rose gepubliseer en behandel die verbrokkeling van 'n gesin weens gebrekkige kommunikasie. Die verhaal word genoem na die sewentienjarige hoofkarakter, 'n skoolseun wat geen geborgenheid of vastigheid in sy lewe ervaar nie.
Sy skryf ook die eenbedrywe "Alfa en Omega" en "Jong rebelle", wat opgevoer word deur die skole waar sy onderwys gegee het. Haar radiodrama "Doodkis vir 'n stil vrou" word vyf keer uitgesaai, terwyl sy ook die dramas "Die wenner wat verloor het", "Anneries", "Granaat" en "Hokkie alleen" skryf.
1975 'n Holte vir die voet
1977 Cornelius Cornelius
Eis vir jou 'n teken Eis vir jou 'n teken
1978 Jou stene in sierklei
1980 Die dieper hart
Smith, Charles "Afrikaanse skrywer sterf in Bloemfontein ná val" "Die Volksblad" 1 Augustus 1996
Cilliers, Helen " Cilliers" Nasionale Afrikaanse Letterkundige Museum en Navorsingsentrum (NALN) Bloemfontein